Det er fjerde gang, at Ulla Astman skal forsøge at fastholde den post, som partiet har haft i årtier. Ulla Astman afløste Orla Hav midt i en valgperiode i 2007, da Hav blev valgt til Folketinget og har ved de tre efterfølgende valg holdt fast i posten. - Normalt gennemføres et spidskandidatvalg på et repræsentantskabsmøde. Men det har vi ikke kunnet i år på grund af coronakrisen. Derfor har vi sendt regionsbestyrelsens forslag om genvalg af Ulla Astman til høring i Socialdemokratiets grundorganisation i Nordjylland, hvor der overalt har været fuld opbakning til Ulla Astmans kandidatur, siger Socialdemokratiets nordjyske formand, Mogens Vestergård Pedersen. Ulla Astman understreger, at der forud fortsat ligger store opgaver, der skal løses i Regionsrådet, opgaver og udfordringer - oveni den verdensomspændende corona-krise. - Der er sket meget og truffet mange store beslutninger i de forløbne perioder. Det store universitetshospital i Aalborg Øst og store byggerier ved hospitalerne i Hjørring og Thisted har sikret en robust hospitalsstruktur med tre moderne akutmodtagelser. Vi har haft fokus på uligheden i sundhedsvæsenet, på patientsikkerheden og medarbejdernes trivsel, siger Ulla Astman og tilføjer: - Men der er masser af opgaver, der trænger sig på, både det næste år inden valget og efterfølgende. Venstre har endnu ikke valgt sin spidskandidat til Regionsrådet, det sker onsdag den 2. september, når Venstre i Nordjylland holder opstillingsmøde i DGI Huset i Aabybro. Her vil nuværende rådmand i Aalborg Kommune, Mads Duedahl stille op.

Opsummering:
Socialdemokratiet i Nordjylland har onsdag aften valgt regionsrådsformand Ulla Astman som spidskandidat til regionsrådsvalget i november 2021.